
                                                          ΔΕΛΤΙΟ ΤΥΠΟΥ
Ομόφωνη Αντίθεση του Δημοτικού Συμβουλίου του Δήμου Αλιάρτου – Θεσπιέων  στο νομοσχέδιο για την επέκταση και τη διεύρυνση των αρμοδιοτήτων της ΕΥΔΑΠ.  

Το Δημοτικό Συμβούλιο του Δήμου Αλιάρτου - Θεσπιέων με  ομόφωνη απόφαση, εκφράζει την πλήρη και κατηγορηματική του αντίθεση στο νομοσχέδιο της κυβέρνησης που προβλέπει την επέκταση και τη διεύρυνση των αρμοδιοτήτων της ΕΥΔΑΠ στο σύνολο του Νομού Βοιωτίας.

Το σώμα, εκπροσωπώντας το σύνολο των πολιτών του Δήμου, ξεκαθάρισε ότι η διαχείριση των υδάτινων πόρων αποτελεί ζωτικό, κοινωνικό και αναφαίρετο δικαίωμα της τοπικής κοινωνίας και της Αυτοδιοίκησης, και δεν μπορεί να παραχωρηθεί σε μια ανώνυμη εταιρεία με ιδιωτικοοικονομικά κριτήρια.

Το νομοσχέδιο αφαιρεί ουσιαστικές αρμοδιότητες από τον Δήμο, ενώ για  ζητήματα που αφορούν τις παρεχόμενες υπηρεσίες, το τιμολόγιο χρέωσης και την εξασφάλιση των ποσοτήτων, υπάρχουν μόνο γενικές αναφορές, οι οποίες μόνο ανησυχία μπορούν να προκαλούν. 
[bookmark: _GoBack]
Ο  Δήμος Αλιάρτου-Θεσπιέων, ως καθαρά αγροτικός Δήμος, ζητά την στήριξη των αγροτών που αντιμετωπίζουν προβλήματα επιβίωσης  και μια ενδεχόμενη αύξηση των αρδευτικών τελών θα αναγκάσει αρκετούς αγρότες να εγκαταλείψουν την γη τους.

Εκφράστηκε ομόθυμα η έντονη ανησυχία για την τιμολογιακή πολιτική στο νερό για τους δημότες και τους αγρότες της περιοχής, η οποία θα καθορίζεται μακριά από τις ανάγκες της τοπικής κοινωνίας και του πρωτογενή τομέα.

Καλούμε την κυβέρνηση να αποσύρει το νομοσχέδιο, να μην ψηφιστεί στην διάρκεια του Καλοκαιριού, να ξεκινήσει έναν ειλικρινή διάλογο με την ΠΕΔ Στερεάς Ελλάδας και τους Δήμους που ο καθένας έχει τις δικές του ιδιαιτερότητες, τόσο στην ύδρευση και την άρδευση, όσο και στην αποχέτευση.

